S-2531/2020

Dómur

Mál þetta, sem dómtekið var í dag, var höfðað með ákæru, útgefinni af lögreglustjóranum á höfuðborgarsvæðinu 14. apríl 2020, á hendur:

„D-e-x S-x-x, […] fyrir eftirtalin brot:

1. Umferðarlagabrot og skjalafals með því að hafa föstudaginn 3. maí 2019 ekið bifreiðinni […] án gildra ökuréttinda og óhæfur til að stjórna henni örugglega vegna áhrifa ávana og fíkniefna (í blóði mældist 80 ng/ml af kókaín og 2,5 ng/ml af tetrahýdrókannabínól) um Reykjanesbraut í Reykjanesbæ uns lögregla stöðvaði aksturinn skömmu síðar við Aðalgötu, og framvísað í blekkingarskyni við lögreglu grunnfölsuðu ökuskírteini frá Litháen […].

Mál nr. [...]

Telst háttsemi þessi varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019 og 1. mgr. 155. gr. almennra hegningarlaga nr. 19/1940.

2. Umferðarlagabrot með því að hafa fimmtudaginn 30. maí 2019 ekið sömu bifreið og greinir í ákærulið 1 sviptur ökurétti og óhæfur til að stjórna henni örugglega vegna áhrifa ávana og fíkniefna (í blóði mældist 165 ng/ml af kókaín, 2,7 ng/ml af tetrahýdrókannabínól) norður Fríkirkjuveg í Reykjavík uns lögregla stöðvaði aksturinn skömmu síðar norðan við Kvennaskólan.

Mál nr. [...]

Telst þetta varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. gr. laga nr. 77/2019.

Ákærði krefst vægustu refsingar sem lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur […] 1993. Samkvæmt framlögðu sakavottorði, dagsettu 6. apríl 2020, gekkst ákærði undir sekt samkvæmt lögreglustjórasátt 3. maí 2019, kl. 20.02 þann dag, fyrir akstur undir áhrifum ávana og fíkniefna. Var hann jafnframt sviptur ökuréttindum til 12 mánaða frá sama degi.

Brot það sem ákærða er gefið að sök samkvæmt fyrri ákærulið var drýgt 3. maí 2019, kl. 19:30, eða áður en ákærði undirritaði framangreinda lögreglustjórasátt. Verður honum því gerður hegningarauki vegna þess nú, sbr. 78. gr. almennra hegningarlaga nr. 19/1940.

Vegna síðari ákæruliðar verður við ákvörðun refsingar í máli þessu miðað við að ákærða sé nú öðru sinni gerð refsing fyrir akstur undir áhrifum ávana og fíkniefna, innan ítrekunartíma í skilningi 71. gr. almennra hegningarlaga.

Með hliðsjón af sakarefni málsins þykir refsing ákærða hæfilega ákveðin fangelsi í 60 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru er ákærði sviptur ökurétti í 2 ár og 6 mánuði frá uppkvaðningu dóms þessa að telja.

Ákærði greiði 284.647 krónur í sakarkostnað.

Af hálfu ákæruvaldsins flutti málið M-kvk-nf H-kvk-nf J-kvk-nf aðstoðarsaksóknari fyrir S-kvk-þf I-kvk-þf G-kvk-þf aðstoðarsaksóknara.

B-kvk-nf V-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, D-x-x S-x-x, sæti fangelsi í 60 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. laga nr. 19/1940.

Ákærði er sviptur ökurétti í 2 ár og 6 mánuði frá uppkvaðningu dómsins að telja.

Ákærði greiði 284.647 krónur í sakarkostnað.

B-kvk-nf V-kvk-nf

D Ó M S O R Ð:

Ákærði, D-x-x S-x-x, sæti fangelsi í 60 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. laga nr. 19/1940.

Ákærði er sviptur ökurétti í 2 ár og 6 mánuði frá uppkvaðningu dómsins að telja.

Ákærði greiði 284.647 krónur í sakarkostnað.

B-kvk-nf V-kvk-nf